Ud over det bestialske drab på den 85-årige Gerda Møller oplyser politiet i Aalborg nu, at hun blev voldtaget i forbindelse med ugerningen. Grunden til, at politiet offentliggør voldtægten, er håbet om, at det kan føre til nye henvendelser fra vidner, der måske har hørt en voldtægt omtalt omkring den 26. maj, hvor drabet fandt sted. Drabet skete mellem klokken 17 og 19 og var ekstremt voldsomt, så drabsmanden må ifølge politiet have haft en del blod på sig, da han forlod gerningsstedet. Politiet efterlyser fortsat to asiatisk udseende kvinder, som sad i et busskur foran lejligheden, og en slank mand på cirka 20 år med mørkt pjusket hår og uren hud. Manden "trykkede sig bag busskuret" omkring tidspunktet for drabet. /ritzau/

Referat:
Politiet kommer med nye oplysninger i drabssag fra Aalborg i håb om, at det kan føre til flere henvendelser fra vidner.